# ஜோத்ஸ்னா கேசவ் போலே



**ஜோத்ஸ்னா கேசவ் போலே** (*Jyotsna Keshav Bhole*) (11 மே 1914 &ndash; 5 ஆகஸ்ட் 2001)**ஜோத்ஸ்னாபாய் போலே** என்றும் அறியப்படும் இவர், ஒரு மூத்த மராத்தி மேடைக் கலைஞரும், பாரம்பரிய இந்துஸ்தானிப் பாடகருமாவார். பத்மாபாய் வர்தக்குடன் இணைந்து, 1933 ஆண்டு *அந்தல்யாச்சி ஷாலா* நாடகத்தில் மராத்தி நாடகத்தில் பெண் கதாபாத்திரத்தில் நடித்த முதல் பெண் நடிகைகளில் இவரும் ஒருவர் என்று அறியப்படுகிறார்.  

சங்கீதகலாநிதி மாஸ்டர் கிருஷ்ணராவ் புலம்ப்ரிகர் இசையமைத்த *போலா அம்ருத் போலா என்ற* நாடகப் பாடலுக்காக ஜோத்ஸ்னா கேசவ் போலே பிரபலமாக அறியப்பட்டார். இந்தியாவின் தேசிய இசை, நடனம் மற்றும் நாடக அகாடமியான சங்கீத நாடக அகாதமியால் 1976 இல் அவருக்கு சங்கீத நாடக அகாதமி விருது வழங்கப்பட்டது.  

## ஆரம்ப வாழ்க்கை மற்றும் கல்வி
ஜோத்ஸ்னா 1914 மே 11 அன்று கோவாவில் உள்ள ஒரு சிறிய கிராமத்தில் துர்கா கேலேகர் என்ற பெயரில் பிறந்தார். ராதாபாய் மற்றும் வாமன் கெலேகர் ஆகியோருக்குப் பிறந்த பதினான்கு உடன்பிறப்புகளில் இவரும் ஒருவர். சிறு வயதிலிருந்தே இசையில் நாட்டம் கொண்டிருந்தார். உள்ளூர் பள்ளியில் இரண்டாம் வகுப்பை முடித்த பிறகு, இவர் தனது எட்டு வயதில் ஒரு பாடகியான தனது மூத்த சகோதரி கிரிஜாபாயுடன் மும்பைக்கு குடிபெயர்ந்தார். லாமிங்டன் சாலையில் வசித்து வந்த ஜோத்ஸ்னா அங்குள்ள முனிசிபல் பள்ளியில் நான்காம் வகுப்பு வரை படித்து வந்தார். அதைத் தொடர்ந்து, இசையைத் தொடர்வதே இவரது முக்கிய குறிக்கோளாக இருந்ததால் பள்ளியை விட்டு வெளியேறினார். இசைக் கல்விக்காக மும்பைக்குச் சென்றது இவருக்கு ஒரு அதிர்ஷ்டமான இடைவெளியாக அமைந்தது.  

கிரிஜாபாய் ஆக்ரா கரானாவின் பிரபல பாடகர் விலாயத் ஹுசைன் கானின் கீழ் பயிற்சி பெற்றார். ஜோத்ஸ்னாபாய் ஆக்ரா கரானாவின் காதிம் ஹுசைன் கானின் கீழ் பயிற்சியைத் தொடங்கினார். பள்ளி நாட்களில், மும்பையில் நடந்த பள்ளிகளுக்கிடையேயான பாட்டுப் போட்டிகளில் வெற்றிபெற்று தனக்கென ஒரு பெயரை ஏற்படுத்திக் கொண்டார். இந்திய ஒலிபரப்புக் கழக வானொலியின் பம்பாய் நிலையத்திலும் மாதத்திற்கு மூன்று அல்லது நான்கு முறை பாடினார். இதன் விளைவாக, இவர் ஒரு குழந்தை பாடகியாக மிகவும் பிரபலமானார். பதின்மூன்று அல்லது பதினான்கு வயதிற்குள், இவர் ராக அடிப்படையிலான இசையை நன்கு அறிந்திருந்தார்.  

## தொழில்
1920 மற்றும் 30 களில் மகாராஷ்டிராவில், *பாவகீதத்தின்* வகை வேரூன்றத் தொடங்கியது, குறிப்பாக மும்பையில் பாடப்பட்ட கவிதைக் காட்சியில். கேசவ்ராவ் போலே இந்த வகையின் முன்னோடி ஆவார், அவர் ஒரு *பாவகீத* பாடகராக இசை ஆர்வலர்களிடையே நன்கு அறியப்பட்டவர் மேலும் பிரபலமானவர். அவர் ஏற்கனவே நாடகங்கள் மூலம் தனக்கென ஒரு பெயரைப் பெற்றிருந்தார், மேலும் *ஏக்லவ்யா* என்ற புனைப்பெயரில் இசை பற்றிய விமர்சனங்களையும் எழுதினார். இதனால், இசைத்துறையில், கேசவ்ராவ் போலே பெயர் பேசப்பட்டது. ஜோத்ஸ்னாபாயின் சகோதரர் ராம்ராய் கேசவ்ராவின் நண்பரும் ரசிகரும் ஆவார். அவர் பிந்தையவரிடம் தனது சகோதரிக்கு *பாவகீதை* கற்பிக்குமாறு கேட்டுக் கொண்டார். கேசவ்ராவ் பாடியதை ஜோத்ஸ்னாபாய் கேட்டதும், இந்த வகையின் தனித்துவமான மற்றும் அழகான பாணியில் வெறித்தனமாக இருந்தார். ஒரு பாடலில் உணர்ச்சியின் முக்கியத்துவத்தை, ஜோத்ஸ்னா முதன்முறையாக உணர்ந்தார். இந்த சந்திப்பைத் தொடர்ந்து, இந்த பாணியின் நுணுக்கங்களை மிகுந்த அர்ப்பணிப்புடன் கற்றுக்கொண்டார்.  

ஜோத்ஸ்னாபாயின் இசை வாழ்க்கையில் கேசவராவின் இடம் மிகவும் முக்கியமானது. அவர்கள் 1932 இல் திருமணம் செய்து கொண்டனர், பிந்தையவருக்கு பதினெட்டு வயதுதான். இவர்களின் திருமணத்திற்குப் பிறகு, ஜோத்ஸ்னாவின் கலைத் திறமைகள் வளர ஆரம்பித்தன. கேசவ்ராவ், மஞ்சி கான், ராம்கிருஷ்ணபுவா வாசே, மல்லிகார்ஜுன் மன்சூர் மற்றும் மாஸ்டர் கிருஷ்ணாராவ் போன்ற பல பாடகர்களுடன் நல்ல உறவைக் கொண்டிருந்தார். அவர்களிடமிருந்து பல *பந்திஷ்* துண்டுகளை சேகரித்தார். இதற்கிடையில், ஜோத்ஸ்னாபாய் தனது திறமைகளை வளர்த்துக் கொள்ள பெண்டிபஜார் கரானாவின் பாடகர்கள் உட்பட பல ஆசிரியர்களிடம் பயிற்சி பெற்றார். வெவ்வேறு *கரானாக்களின்* அம்சங்கள் அவரது பாடலில் ஒரு சுயாதீனமான பாணியை உருவாக்கியது. சில மாதங்களிலேயே பேராசிரியர் ப.ரா. தியோதர் மற்றும் இசை ஆர்வமுள்ளவர்களின் பாராட்டைப் பெற்றார். தியோதரின் இசை வட்டத்தில் ஒரு கச்சேரியில் பாடிய பிறகு, அடுத்தடுத்த ஆண்டுகளில், ஜோத்ஸ்னாபாய் நாடு முழுவதும் பல முக்கிய இசை விழாக்களில் நிகழ்ச்சி நடத்தினார். இவருடைய வலுவான மெல்லிசை, நேர்த்தி மற்றும் இனிமை ஆகியவற்றால் இவரது பாடல்கள் பார்வையாளர்களைக் கவர்ந்தது. நுட்பமான இசை விழிப்புணர்வு மற்றும் உணர்ச்சியுடன், பாடும் பாணிகளின் அழகான கலவையை இவரின் பாடல்களைக் கேட்பவர்களுக்கு வழங்கினார். *கோரக் கல்யாண்*, *பீம்*, *மத்மத் சாரங்*, *சுத்த பதியார்*, *ஷாம்கல்யான்*, *ஜல்தார் - கேதார்* போன்ற ராகங்கள் ஜோத்ஸ்னாபாயின் சிறப்பு அம்சமாக பிரபலமடைந்தன.  

## விருதுகள் மற்றும் அங்கீகாரம்

- 1976 - சங்கீத நாடக அகாடமி விருது
- 1980 - மராத்தி நாடகத்திற்கான பங்களிப்பிற்காக விஷ்ணுதாஸ் பாவே விருது
- 1984 - 64வது நாட்டிய சம்மேளனத்தின் தலைவராக போட்டியின்றி தேர்ந்தெடுக்கப்பட்டார்
- 1995 - கோமந்தக் மராத்தி அகாடமியின் லதா மங்கேஷ்கர் விருது
- 1999 - மகாராஷ்டிர அரசின் லதா மங்கேஷ்கர் விருது

## தனிப்பட்ட வாழ்க்கை
ஜோத்ஸ்னாபாய் 1932 ஜனவரியில் கேசவ்ராவை மணந்தார். இவர்களுக்கு நான்கு குழந்தைகள் இருந்தனர், அதில் மூன்று மகன்கள் - கிஷோர் (பி. நவம்பர் 1932), சுஹாஸ் (பி. ஆகஸ்ட் 1935), அனில் (பி. ஏப்ரல் 1938) மற்றும் ஒரு மகள் - வந்தனா (பி. 1945). ஜோத்ஸ்னா போலேயின் குடும்ப உறுப்பினர்களும் அவர்களுடன் வாழ்ந்ததால், தனது வேலையில் முதலீடு செய்த நேரத்திற்கும் குடும்பத்தை கவனித்துக்கொள்வதற்கும் இடையில் சமநிலையை அடைய முடிந்தது, இதுவே குறிப்பிடத்தக்கதாக இருந்தது, தன் மகள் தன் பெற்றோரைப் பற்றி (மராத்தியில்) எழுதியிருக்கும் நினைவுக் குறிப்பில் சுட்டிக் காட்டியுள்ளார்.  

## இறப்பு மற்றும் மரபு
ஜோத்ஸ்னாபாய் தனது 87வது வயதில் மகாராஷ்டிர மாநிலம் புனேவில் 5 ஆகஸ்ட் 2001 அன்று காலமானார். 2009 ஆம் ஆண்டில், போலேயின் நினைவாக ஸ்ருஜன் அறக்கட்டளையால் புனேவில் *ஜோத்ஸ்னா போலே ஸ்வரோத்சவ்* என்ற பெயரில் ஒரு இசை விழா ஏற்பாடு செய்யப்பட்டது. திருவிழாவைப் பற்றி கடைசியாகக் குறிப்பிடப்பட்டதிலிருந்து 2018 வரை பதினொரு ஆண்டுகள் நடத்தப்பட்டது. 2013 ஆம் ஆண்டு கோவாவில் ஜோத்ஸ்னாபாயின் பிறந்த நூற்றாண்டு விழாவைக் கொண்டாடும் வகையில் இரண்டு நாள் நிகழ்ச்சி நடைபெற்றது, அதில் இசை மாலைகள் மற்றும் குறும்படம் ஆகியவை அடங்கும். 2012 ஆம் ஆண்டு புனேவில் பாடகி-நடிகையின் பெயரில் ஜோத்ஸ்னா போலே சபாக்ருஹா என்ற நாடக அரங்கம் திறக்கப்பட்டது. இது மகாராஷ்டிரா கலாச்சார மையத்திற்கு சொந்தமானது மற்றும் நிர்வகிக்கப்படுகிறது.